b'\n_START_ARTICLE_\nGrofija Edesa\n_START_PARAGRAPH_\nGrofija Edesa (1098-1144) je bila prva kri\xc5\xbearska dr\xc5\xbeava, ki so je ustanovili \xc5\xbee med prvo kri\xc5\xbearsko vojno leta 1098. Obsegala je mesto Edeso (dana\xc5\xa1nja \xc5\x9eanl\xc4\xb1urfa v Tur\xc4\x8diji), ki je imelo dolgo kr\xc5\xa1\xc4\x8dansko tradicijo, in bli\xc5\xbenjo okolico. Od drugih kri\xc5\xbearskih dr\xc5\xbeav se je razlikovala po tem, da je bila v celoti celinska in ni bila nikoli v preve\xc4\x8d dobrih odnosih niti z muslimanskimi Turki Seld\xc5\xbeuki niti s svojo katoli\xc5\xa1ko sosedo Kne\xc5\xbeevino Antiohijo. Polovica dr\xc5\xbeave, vklju\xc4\x8dno z glavnim mestom, je bila na levi obali Evfrata in precej vzhodno od drugih kri\xc5\xbearskih dr\xc5\xbeav, kar jo je naredilo zelo ranljivo. Delu dr\xc5\xbeave vzhodno od Evfrata so vladali iz trdnjave Turbessel, ki je bila mo\xc4\x8dno opori\xc5\xa1\xc4\x8de proti Seld\xc5\xbeukom.\n_START_SECTION_\nUstanovitev\n_START_PARAGRAPH_\nBaldvin Bouillonski je leta 1097 v Anatoliji zapustil glavnino kri\xc5\xbearske vojske, ki je krenila na jug proti Antiohiji in Jeruzalemu. Najprej je zavil na jug proti Kilikiji, nato pa na vzhod proti Edesi. Tam je prepri\xc4\x8dal vladarja Torosa, da ga je posinovil in ga proglasil za svojega naslednika. Marca 1098 so Torosa umorili. V umor je bil verjetno vpleten tudi Baldvin, vendar mu tega niso dokazali. Baldvin je nato zasedel Torosov prestol kot grof Baldvin I. Ede\xc5\xa1ki._NEWLINE_Po smrti prvega vladarja jeruzalemskega kraljestva, brata Godfreja Bouillonskega, je Baldvin leta 1100 postal jeruzalemski kralj Baldvin I.. Grofijo Edeso je prepustil ne\xc4\x8daku Baldvinu II. Bour\xc5\xa1kemu, kateremu se je kot sovladar pridru\xc5\xbeil Joscelin Kurtenejski._NEWLINE_Frankovski vladarji so s svojimi armenskimi podlo\xc5\xbeniki v grofiji vzpostavili dokaj dobre odnose, predvsem zaradi njihovega velikega bogastva. Prvi trije ede\xc5\xa1ki grofje so bili celo poro\xc4\x8deni z Armenkami: Baldvin Bouillonski z Ardo, vnukinjo vladarja armenskega plemena Rupenidov Konstantina, Baldvin Bour\xc5\xa1ki z Morfijo, h\xc4\x8derko Gabrijela Meliten\xc5\xa1kega, Joscelin Kurtenejski pa s Konstantinovo h\xc4\x8derko.\n_START_SECTION_\nSpori z muslimanskimi sosedi\n_START_PARAGRAPH_\nBaldvin II. se je po prihodu na oblast hitro vklju\xc4\x8dil v dogajanja v severni Siriji in Anatoliji. Leta 1102 je pomagal zbrati odkupnino za Bohemonda I. Antio\xc5\xa1kega, ki so ga ujeli Dani\xc5\xa1mendi, leta 1104 pa je skupaj z Antiohijo v Kilikiji napadel Bizantinsko cesarstvo. Konec leta 1104 se je Edesa spopadla \xc5\xa1e z Mosulom. Baldvin je v bitki pri Harranu do\xc5\xbeivel hud poraz in Turki so ga skupaj z Joscelinom ujeli. Uradni regent Edese je postal Bohemundov ne\xc4\x8dak Tankred Antio\xc5\xa1ki, v resnici pa je grofiji vladal Rihard Salernski, dokler niso leta 1108 Baldvina in Joscelina odkupili. Po osvoboditvi se je moral Baldvin boriti proti Tankredu za ponovno vzpostavitev svoje oblasti v Edesi, zato je na pomo\xc4\x8d poklical celo nekatere bli\xc5\xbenje muslimanske vladarje._NEWLINE_Leta 1110 je vsa ozemlja vzhodno od Evfrata zasedel atabeg Mawdud iz Mosula, mesta samega pa ni napadel, ker je moral najprej utrditi svojo oblast. _NEWLINE_Jeruzalemski kralj Baldvin I. je leta 1118 umrl. Nasledil ga je ne\xc4\x8dak, ede\xc5\xa1ki grof Baldvin II., ki je postal kralj Baldvin II. Jeruzalemski. Ve\xc4\x8d pravic do prestola je sicer imel Baldvinov brat Evstahij Bouillonski, ki se je prestolu odrekel in raje ostal v Franciji. _NEWLINE_Edeso je kot grof Joscelin I. nasledil Joscelin Kurtenejski._NEWLINE_Joscelina so leta 1122 ponovno ujeli Dani\xc5\xa1mendi. Baldvin II. ga je \xc5\xa1el re\xc5\xa1evat, a so ujeli \xc5\xa1e njega, tako da je Jeruzalemsko kraljestvo ostalo brez kralja. Leta 1123 je Joscelinu uspelo pobegniti in leto kasneje doce\xc4\x8di, da so izpustili tudi Baldvina.\n_START_SECTION_\nPadec\n_START_PARAGRAPH_\nLeta 1131 je bil Joscelin I. v bitki z Dani\xc5\xa1mendi ubit in nasledil ga je sin Joscelin II.. Atabegu Mosula Zengiju je v tistem \xc4\x8dasu uspelo zdru\xc5\xbeiti Mosul in Alep in je za\xc4\x8del resno ogro\xc5\xbeati Grofijo Edeso. Leta 1144 za\xc4\x8del oblegati Edeso in mesto je 24. decembra istega leta padlo. Joscelinu II. so ostala samo ozemlja zahodno od Evfrata. Zengi je kmalu zatem umrl. Joscelinu je uspelo izkoristiti njegovo smrt in septembra 1146 ponovno zasesti Edeso in se v mestu utrditi, toda \xc5\xbee novembra istega leta je mesto spet izgubil in pobegnil. Leta 1150 ga je ujel Zengijev sin Nur ad-Din in ga imel v ujetni\xc5\xa1tvu v Alepu, dokler ni leta 1159 umrl. _NEWLINE_Joscelinova \xc5\xbeena je prodala trdnjavo Turbessel in vse, kar je od grofije \xc5\xa1e ostalo, bizantinskemu cesarju Manuelu I. Komnenu, vsa ozemlja pa sta \xc5\xbee naslednje leto osvojila Nur ad-Din in sultan iz R\xc3\xbcma. _NEWLINE_Kri\xc5\xbearska dr\xc5\xbeava, ki je prva nastala, je prva tudi izginila. Padec Edese je bil glavni vzrok za drugo kri\xc5\xbearsko vojno, ki se je za\xc4\x8dela leta 1146.\n_START_SECTION_\nPrebivalstvo\n_START_PARAGRAPH_\nGrofija Edesa je bila najve\xc4\x8dja, po \xc5\xa1tevilu prebivalcev pa najmanj\xc5\xa1a kri\xc5\xbearska dr\xc5\xbeava. Mesto Edesa je imelo okrog 10.000 prebivalcev, na ostalem ozemlju pa je bilo le nekaj trdnjav. Ozemlje grofije se je na zahodu raztezalo do Antiohije, na vzhodu dale\xc4\x8d preko Evfrata, na severu pa do Armenije. Na jugu in vzhodu so bila mo\xc4\x8dna muslimanska mesta Alep, Mosul in Al D\xc5\xbeazira v dana\xc5\xa1njem severnem Iraku. Prebivalci so bili ve\xc4\x8dinoma Sirci, Jakobiti in armenski pravoslavni kristjani ter nekaj Grkov in muslimanov. Latincev (katolikov) je bilo bolj malo, a so kljub temu imeli svojega rimokatoli\xc5\xa1kega patriarha.\n_START_SECTION_\nGospostvo Turbessel\n_START_PARAGRAPH_\nV \xc4\x8dasu, ko Joscelin I. \xc5\xa1e ni bil ede\xc5\xa1ki grof, je bil Turbessel njegov fevd. Zavzemal je ozemlje zahodno od Evfrata in mejil na Antiohijo. Kasneje je bil v posesti ede\xc5\xa1kih grofov Kurtenejev, po izgubi Edese pa je spet postal njihov sede\xc5\xbe. Fevd so po razpadu grofije skupaj z drugimi ostanki prodali Bizantincem, kmalu zatem pa so ga osvojili muslimani. Dru\xc5\xbeina Joscelina II. se je preselila v Kraljestvo Jeruzalem v bli\xc5\xbeino Akke.'